# Piedad Iturbe

Maria de la Piedad de Yturbe Scholtz, ezagunagoa Piedita Yturbe izenez (Paris, Frantzia, 1892ko abuztuaren 3a - Madril, 1990eko azaroaren 26a) XX. mendeko espainiar aristokrata eta mezenas izan zen.

## Bizitza
### Familia

Manuel de Yturbe del Villar (1844-1904) diplomazialari mexikarrak eta Trinidad von Scholtz Hermensdorff mezenas malagarrak osatutako bikotearen alaba bakarra izan zen. Manuel de Yturbe Michoacanen (Espainia Berria) bizi zen Francisco Iturbe Eritz gipuzkoarraren biloba zen, Pátzcuaroko erregidorea eta errege-alfereza izan zena, eta Ogasun Idazkari baten semea. Bestalde, Christian Friedrich Schlotz berlindarraren ondorengoa zen Trinidad, XVIII. mendearen amaieran Malagan ezarria.

### Haurtzaroa eta gaztaroa

Bere haurtzaroan eragin zuzena izan zuen aitaren lanak, diplomazialaria baitzen. Parisen jaio zen, bere aita Mexikoko ministro karguan baitzegoen. Ondoren, Berlinera bidali zuten, non Stolberg Jauregian bizi izan ziren, eta gero Londresera.
1900. urtean, aita Madrilera bidali zuten, eta, beraz, San Bernardo kaleko 62. zenbakira (Parcent jauregia) joan zen familiarekin; jauregia erosi eta osorik eraberritua izan zen, Mexikok Espainian zuen enbaxada izateko. Manuel Iturbe 1904an hil zen. Gero, ama Fernando de la Cerda eta Carvajalekin ezkondu zen, Parcenteko IX. kondea (geroago I. dukea).
Gaztetan zaldiketan ikasi zuen Vienan, eta amarekin batera bidaiatu zuen Lehen Mundu Gerraren aurreko Europako gorte handietan barrena. Era berean, bere amak Madrilgo alfontsotar giro aristokratikoetan sartu zuen. Amarekin ere lan egin zuen, hark parte hartzen zuen karitate lanetan. Gaztetan, hiriburuko aristokraziako neskarik distiratsuenetako bat izan zen, eta hainbat lore joko eta festatako protagonista izan zen. Garaikideek zuen edertasuna miretsi zuten. 1918an, amaren aldeko aitonaren ondorengoa izan zen Belvís de las Navas markesa tituluarekin. 1915ean espainiar nazionalitatea eman zioten, mexikarrari uko eginda.
1921eko urriaren 12an, Maximiliano Eugenio Hohenlohe-Langenburgeko printzearekin (1897-1968), Hohenlohe-Langenburgeko adar txikiago baten ondorengo batekin ezkondu zen. Adarra XVIII. mendean sortu zen, katolikoa eta Rothenhauseko gazteluan finkatua, Bohemiako Komotau ondoan. Ezkontza handia izan zen Madrilgo Enkarnazioko Errege Monasterioko elizan, eta bertan izan ziren errege-erreginak, aristokrata asko eta elizako irteeran eta inguruko etxeetako balkoietan pilatzen zen jendea. Alfontso XIII. Borboikoaren eta Victoria Eugenia Battenbergekoaren babesa izan zuten. Gero, hamarretako jendetsua egin zen Parcent jauregian.

### Helduaroa

1930az geroztik, familia-ekonomia murriztu egin zen nekazaritza-erreformak Mexikoko jabetzetan izan zuen eraginarengatik. Ama 1937an hil zitzaion. Amaren lehengusuari esker, Ricardo Sorianok, Pieditak eta familiak Marbella ezagutu zuten. 1946an lehen bisita bat egin ostean, Alfonso Hohenlohe-Langenburgoak, Pieditaren semeak, Santa Margarita finka erosi zuen 1947an. Gero, Alfonsok Marbella Club Hotela sortu zuen, 60ko hamarkadatik aurrera nazioarteko jet set-aren topagune ospetsua.
1954an XX. mendeko lehen hamarkadetako Europari buruzko liburu interesgarri bat argitaratu zuen: Érase una vez... (Bazen behin...), Seix Barralek argitaratua. 1956an,bere jabetzako El Quexigal izeneko etxaldeak sute larria jasan zuen. Sutearen ostean, Pieditak etxaldea zaharberritu zuen. Frantziskotarren tertziarioa izan zen.
1990ean hil zen, laurogeita hamazortzi urte zituela etxean. San Bernabe hilerriko familiaren panteoian lurperatu zuten, hil eta bi egunera.

## Ondorengotza

Maximiliano Eugenio de Hohenlohe-Langenburgeko printzearekin ezkondu zenean, sei seme-alaba izan zituen, guztiak Hohenlohe-Langenburgeko printze-printzesak:
* Maria Francisca Pimpinela, Belvís de las Navaseko III. markesa, 1945eko ekainean El Quexigal-en ezkondua Claudio Gamazo Arnús-ekin, Soto de Aller-eko IV. markesa;
* Alfonso, Ira von Fürstenberg printzesarekin ezkondu zen lehen aldiz, Jacqueline Lanerekin bigarrenez eta Marilys Haynesekin hirugarrenez;
* Christian, Carmen de la Cuadra Medinarekin ezkondua;
* Isabel edo Elisabeth, Joaquin Bertran Caraltekin ezkondua;
* Maximiliano Manuel, Ana Luisa de Medina Fernandez de Cordobarekin ezkondua, Navahermosako XII. markesa eta, bigarren aldiz ezkondua, Magdalena de Fontcuberta Alonso-Martinezekin; eta
* Beatriz, Gonzalo Alfonso Fernandez de Cordoba Lariosekin ezkondua, Ariongo XI. dukea.

## Lanak

* Érase una vez... Recuerdos de mi juventud. Madridl: Seix y Barral argitaletxea. 1954.
* Mi madre. Madril: Talleres de Blass. 1946.

## Tituluak eta aginduak
### Tituluak

* III. Belvís de las Navas markesa.

### Aginduak

* Maria Luisa erreginaren Dama Nobleen Ordenako dama. (1921eko urriaren 10a edo 1922ko uztailaren 6a, )
* Fenixaren ordenako dama. (Hohenlohe etxea)
* Nekazaritzako Merituaren Ordenaren Gurutze Handia (1951ko uztailaren 28a, )

## Iruditegia

* Piedad Iturbe 1904an
* Piedad Iturbe 1910ean
* Piedad Iturberen ezkontza 1921ean
* Piedad Iturbe amarekin, 1936ko eskultura

## Erreferentziak

* 1 2 Boda de la marquesa de Belvís con el príncipe de Hohenlohe. 13 de octubre de 1921, 13-14 or..
* ↑ Vázquez, Alfonso. (6 de noviembre de 2015). Huellas alemanas en Málaga. .
* ↑ Títulos del Reino. 15 de diciembre de 1918, 32 or..
* ↑ Real decreto concediendo nacionalidad española a D.ª Piedad Iturbe Scholtz, súbdita mexicana.. 19 de marzo de 1915, 816 or..
* ↑ Una boda aristocrática. 13 de octubre de 1921, 5 or..
* 1 2 Boda aristocrática. octubre de 1921, 266-267 or..
* ↑ Puente, Rafael de la. (27 de agosto de 2016). Doña Piedita, la Princesa de Hohenlohe Langenburg. .
* 1 2 3 4 5 Esquela de Piedita Yturbe. 27 de noviembre de 1990, 112 or..
* ↑ Murió la princesa Piedita de Hohenlohe. 27 de noviembre de 1990, 12 or..
* ↑ Franco de Espés, Luis, barón de Mora. (22 de octubre de 1929). Los niños del Gran Mundo. Los príncipitos de Hohenlohe-Langenburg ante la tumba de "Chiquito". , 10-11 or..
* ↑ La boda de Pimpinela de Hohenlohe con don Claudio Gamazo. 1 de julio de 1945.
* ↑ «Guía Oficial de España.1930» Guía Oficial de España: 323. 1930.
* ↑ «Guía Oficial de España.1930» Guía Oficial de España: 235. 1930.
* ↑ Real decreto nombrando Dama Noble de la Real Orden de la Reina María Luisa a doña María de la Piedad de Iturbe y von S. Hermensdorff, Marquesa de Belvís de las Navas, Princesa de Hohenlohe Langenburg.. 6 de julio de 1908, 58 or..
* ↑ Decreto de 28 de junio de 1951 por el que se concede la Gran Cruz de la Orden Civil del Mérito Agrícola a su Alteza Serenísima doña María de la Piedad Iturbe y Scholtz von Hermensdorff, Princesa de Hohenlohe-Langenburg. 21 de julio de 1951, 3471 or..

## Bibliografia

* «María de la Piedad Yturbe y Scholtz-Hermendorf» Diccionario biográfico español.
* Castelo, Santiago. (28 de noviembre de 1990). Necrológica. Piedita de Hohenlohe. , 46 or..

## Kanpo estekak

* Datuak: Q56400570
* Multimedia: Piedita Iturbe / Q56400570